<classify> WAGOMBEA uenyekiti wa Chama cha Mapinduzi CCM mkoa wa Arusha walioshindwa wamemtaka Mwenyekiti mpya, Zelothe Stephen kuacha kulipa fadhila kwa wanachama waliomfanyia kampeni kumchagua.Wamemtaka Zelothe kuwa makini na watu hao wenye malengo ya uchaguzi wa chama hicho katika uchaguzi mkuu wa mwakani kwani wanaweza kumyumbisha katika uongozi wake.Walisema hayo baada ya kupewa nafasi ya kutoa neno la shukrani na Mwenyekiti wa uchaguzi baada kura zao kutotosha kushinda. Mgombea Bakari Msangi alisema yeye ni kijana na anafikiri iko siku atachaguliwa kuongoza chama lakini anashukuru kura 42 alizopata kwani zilionesha wajumbe wana imani naye. Msangi alimtahadharisha Zelothe kuacha kutumika na baadhi ya wana CCM wenye malengo ya uchaguzi mkuu wa mwaka 2020.Alisema iwapo Zelothe atawalipa fadhila, atayumbisha chama kwani kanuni za chama zitakiukwa kwa makusudi ili alipe fadhila.Usitumike kwa wana CCM wenye malengo ya uchaguzi mkuu wa mwakani kwani baadhi yao wamekufanyia kampeni na wamekupigia kura hivyo ukiwalipa fadhila utayumbisha chama. Nakushauri fuata kanuni na taratibu za chama na usionee mtu kwa maslahi ya mtu,alisema.Naye Balozi Dk Batilda Buriani aliwashukuru wajumbe wa mkutano huo kwa kumpa kura 339 kwani walimwamini na kutaka kumchagua. Balozi Buriani alisema CCM ni ya wanachama wote wa jinsi zote, siyo chama cha watu fulani na kumtaka mwenyekiti kuongoza chama kwa kufuata misingi iliyowekwa na waasisi wa chama hicho na kuacha kuongoza chama kwa kufuata maelekezo ya watu wenye maslahi yao.Alisema CCM Arusha inatafunwa na makundi ya kipindi cha uchaguzi na baada ya uchaguzi makundi yanaendelea. Alimtaka mwenyekiti kuchukua hatua dhidi ya viongozi wa makundi. Mwenyekiti, Zelothe alitoa saa 48 wanachama CCM Arusha kuvunja makundi au kambi na kusema watakaokiuka katiba, kanuni za chama zitatumika kuwaadhibu na sio vinginevyo.Zelothe alisema kambi ziko jeshini, ndani ya chama hakuna kambi kwani wote ni wana CCM na kusema hatakuwa na msalie mtume kwa mwanachama mkaidi kwani rungu litamshukia.Nawashukuru mlionipa kura lakini sitakuwa na mzaha kwa wenye makundi na kambi kwani katiba na kanuni za chama haziruhusu,alisema.Mgeni rasmi katika uchaguzi huo ambaye pia ni mlezi wa chama Mkoa wa Arusha na Katibu wa NEC, Itikadi na Uenezi CCM Taifa, Humphrey Polepole alisema chama makao makuu kinajua kwa kina makundi ndani ya chama Arusha.Alisema wale wenye kufanya hivyo katika uchaguzi ujao hawatakuwa na nafasi kwani watakatwa majina yao bila ya kuonewa haya. Polepole alisema viongozi watovu wa nidhamu ndio huleta makundi, CCM haiwezi kucheka na ngedere katika hilo kwani unaweza kuvuna mabua, hatua lazima zichukuliwe dhidi yao ili kuweka nidhamu safi ndani ya chama nchini.  <topic>: kitaifa 